Itaalia ja Liibüa leppisid kokku, et jõustavad vana migratsioonilepingu, mis näeb muu hulgas ette ebaseaduslike sisserändajate tagasisaatmise Liibüasse, teatasid ühisel pressikonverentsil riikide välisministrid.

Liibüa visiidil viibinud Itaalia välisminister Enzo Moavero Milanesi nimetas lepet märkimisväärseks ja paljulubavaks.

Lepingu allkirjastasid 2008. aastal Itaalia tollane peaminister Silvio Berlusconi ja Liibüat valitsenud Muammar Gaddafi. Lepingu kohaselt üritab Liibüa ohjeldada illegaalsete immigrantide tulva ja võtab vastu ka tagasi saadetavaid sisserändajaid.

Lepingu täitmine katkes 2011. aastal, kui Gaddafi võimult kukutati ja seejärel tapeti.

Välisministrid ei täpsustanud laupäeval koheselt, kas leppesse on sisse viidud muudatusi.